
I.
Charakteristika

      Bytové požiare sú charakteristické
a)  obmedzením veľkosti spravidla na jeden požiarny úsek,
b)  intenzitou horenia (plasty, bytové textílie, nábytok, obklady),
c)  možným rozšírením požiaru skrytými cestami, napríklad inštalačnou šachtou, okolo  rozvodov ústredného kúrenia alebo po horľavom plášti budovy,
d)  ohrozením osôb a ich nutnou záchranou s použitím výškovej techniky,
e)  nebezpečenstvom intoxikácie, oparenia a popálenia.
II.

Úlohy a postup činnosti
1. Pri hasení bytových požiarov treba 

a) prieskumom zistiť
1a.  prítomnosť ohrozených osôb a zvierat,

2a.  možné ukrytie, najmä detí,

3a.  nebezpečné materiály a tlakové fľaše,

4a.  cesty šírenia požiaru,

5a.  stav stavebných konštrukcií,

6a.  možné zásahové cesty,

b) vykonať evakuáciu a záchranu všetkých ohrozených osôb, zvierat a cenného materiálu; v prípade dlhotrvajúceho požiaru zvážiť nutnosť evakuácie materiálu z poschodia nad požiarom alebo z iných priľahlých priestorov,

c) sledovať stav konštrukcií v mieste požiaru, možné cesty šírenia požiaru, venovať osobitnú pozornosť inštalačným šachtám a  výťahovým šachtám vrátane vzduchotechniky,

d) zabezpečiť vypnutie elektrického prúdu v byte alebo v jeho okolí,

e) podľa potreby a vývoja situácie zabezpečiť uzavretie prívodu plynu,

f) vykonávať na poschodí nad požiarom alebo v priľahlých priestoroch prieskum a mať pripravené prúdy k miestam možného rozširovania požiaru, 

g) vykonať opatrenia na odvod tepla a dymu (prirodzená ventilácia alebo nútená ventilácia zariadenia na odvod tepla a dymu),

h) určiť podľa rozsahu požiaru priestory, kde hrozí nebezpečenstvo intoxikácie splodinami horenia a vykonať opatrenia na ochranu alebo evakuáciu osôb,

i) používať pri hasení požiaru hasiace látky alebo prísady na zvýšenie hasiacich účinkov vody; používať množstvo dodanej hasiacej látky s ohľadom na efektívnosť hasenia požiaru (vysokotlaková vodná hmla, prúdnica   s rozšíreným vodným prúdom, ručná striekačka na dohášanie); vykonať opatrenia na ochranu majetku pred vodou použitou na hasenie,

j) informovať obyvateľov domu o situácii, usmerňovať ich správanie a tým predchádzať možnej panike alebo ohrozeniu osôb.

2. Podľa okolností treba
a) nasmerovať prúd pri požiari v byte so stenami alebo priečkami s nedostatočnou požiarnou odolnosťou do miestnosti priľahlej k horiacemu priestoru alebo susediacej s horiacim priestorom,

b) nasadiť prúd do miesta predpokladaného šírenia požiaru (na povale alebo na poschodiach nad miestom požiaru), ak sa požiar šíri vzduchotechnikou alebo dutinami v priečkach, 
c) násilne vstúpiť do bytu, kde je veľká pravdepodobnosť zadymenia, ak byt na výzvu nikto neotvára,
d) privolať odborné služby (údržbárov, elektrikárov, plynárov, vodárov a podobne),
e) nasadzovať podľa situácie jednotlivé prúdy do horiacich miestností, ako i ďalšie prúdy pod horiacimi miestnosťami a nad horiacimi miestnosťami.

Príslušník Hasičského a záchranného zboru je podľa zákona oprávnený pri vykonávaní zásahu, ktorý neznesie odklad, otvoriť a vstúpiť do bytu alebo iného uzatvoreného priestoru. Súčasne je povinný zabezpečiť prítomnosť nezúčastnenej osoby, ak hrozí nebezpečenstvo z omeškania a po vykonaní zásahu bezodkladne informovať Policajný zbor.

III.

Očakávané zvláštnosti

Pri hasení bytových požiarov treba počítať s týmito komplikáciami:

a)    vznik paniky obyvateľov domu,
b)    obmedzená komunikácia s obyvateľmi domu (cudzinci, sluchovo postihnutí),
c)   nepredvídavé správanie sa osôb (snaha vyskočiť z okna, snaha vrátiť sa späť z rôznych dôvodov, zvedavosť),
d)    zložité zisťovanie počtu obyvateľov v bytoch a v dome,
e)    nefunkčnosť požiarnych deliacich pásov obvodových stien,
f)     nepoužiteľnosť zásahových ciest a únikových ciest,
g)    neprejazdné cesty a neprístupné nástupné plochy,
h)  možnosť výskytu rôznych, často i nebezpečných zvierat chovaných v bytoch, a tým i nebezpečenstvo ohrozenia zvieratami,
i)     nevhodné stavebné úpravy,
j)     ťažký vstup do bytu a domu (bezpečnostné dvere a zamrežované okná),
k)   
skladovanie rôznych, často ľahko horľavých materiálov, ako aj horľavých kvapalín a plynov,
l)      používanie bytu na iné účely ako na bývanie,
m)    nefunkčnosť požiarnobezpečnostného zariadenia,
n)     porušenie tesnosti technických rozvodov (voda, plyn, kúrenie),
o)     zvýšenie škôd v dôsledku poškodených rozvodov vody a kúrenia. 

